钦定古今图书集成/明伦汇编/氏族典/第160卷 > 韩偓
## 钦定古今图书集成/明伦汇编/氏族典/第160卷 > 韩偓

按《唐书韩偓传》：“偓字致光，京兆万年人。擢进士第，佐
河中幕府，召拜左拾遗，以疾解。后迁累左谏议大夫。
宰相崔引判度支，表以自副，王溥荐为翰林学士，迁
中书舍人。偓尝与引定策，诛刘季述。昭宗反正，为功
臣。帝疾宦人骄横，欲尽去之，曰：‘此一事终始属卿’。中
书舍人令狐涣任机巧，帝尝欲以当国，俄又悔曰：‘涣
作宰相或误国，朕当先用卿’。”辞曰：“涣再世宰相，练故
事，陛下业已许之。若许涣可改，许臣独不可移乎？”因
荐御史大夫赵崇，劲正雅重，可以准绳中外，帝叹其
能让。初，李继昭等以功皆进同中书门下平章事，时
谓三使相，后稍稍更附，韩全诲、周敬容皆忌引。引闻，
召凤翔李茂贞入朝，使留族子继筠宿卫。偓闻，以为
不可引，不纳。及引，召朱全忠讨全诲，汴兵将至，偓劝
引督茂贞还卫，卒又劝表暴内臣罪，因诛全诲等。若
茂贞不如诏，即许全忠入朝。未及用，而全诲等已劫
帝西幸。偓夜追及，鄠，见帝恸哭。至凤翔，迁兵部侍郎，
进承旨。宰相韦贻范母丧，诏还位，偓当草制，曰：“腕可
断，麻不可草。”茂贞疑帝间出，依全忠，以兵卫行在，帝
行武德殿前，因至尚食局，会学士独在，宫人招偓，偓
至，再拜哭曰：“崔引甚健，全忠军必济。”帝喜，偓曰：“愿陛
下还宫，无为人知。”帝赐以面豆而去。帝反正，励精政
事，偓处可机密，率与帝意合，欲相者三，四让不敢当。
苏检复引同辅政，遂固辞。全忠怒偓薄己有谮，偓喜
侵侮有位，引亦与偓贰。会逐王溥、陆扆，帝以王赞、赵
崇为相，引执赞。崇非宰相器，帝不得已而罢赞、崇皆
偓所荐为相者，全忠见帝，斥偓罪，帝数顾引，引不为
解，乃贬濮州司马。帝执其手，流泣曰：“我左右无人。”再
贬荣懿尉，徙邓州司马。天祐二年，复召为学士，还故
官。偓不敢入朝，挈其族南依王审知而卒。